เดินหน้ารณรงค์กลุ่ม 608 ฉีดวัคซีนเข็มกระตุ้น หวังลดป่วยหนักเสียชีวิต
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงสถานการณ์โรคโควิด -19 ในประเทศไทย ว่าวันนี้มีการรายงานยอดผู้ป่วยรายใหม่ต่ำกว่าพัน ในรอบหลายเดือน ว่า ถ้าดูตัวเลขผู้ป่วยรายใหม่ 994 คน ถือว่ามีแนวโน้มดีขึ้น แต่หากจะให้สถานการณ์ดีขึ้นกว่านี้ ตัวเลขผู้ป่วยหนักที่ใส่ท่อช่วยหายใจต้องไม่เพิ่มและควรจะลดลง ผู้เสียชีวิตก็ต้องลดลง ที่น่าห่วงเพราะผู้เสียชีวิตเกือบ 100% ยังเป็นกลุ่ม 608 ดังนั้นจึงต้องเร่งรณรงค์ให้กลุ่ม 608 นี้ ออกมารับการฉีดวัคซีนเข็มกระตุ้น ไม่ควรให้กลุ่ม 608 มีความเสี่ยงที่จะติดเชื้อส่วนกรณีที่ ศบค.กำหนดร้านขายยาสามารถจำหน่ายยาต้านไวรัสโควิดได้ตามใบสั่งแพทย์ เริ่มตั้งแต่วันที่ 1 กันยายนนี่เป็นต้นไปนั้น นายอนุทิน กล่าวว่า เรื่องราคายาให้เป็นไปตามกลไกตลาด ที่ร้านขายยาและผู้ผลิตยาจะตกลงกันเอง ในส่วนของกระทรวงสาธารณสุขยืนยันว่าจะดูแลรักษาผู้ป่วยตามความเหมาะสม ซึ่งผู้ป่วยไม่จำเป็นต้องไปหาซื้อยามาตุนเอง เพราะกระทรวงสาธารณสุขยังคงดูแลรักษาผู้ป่วยเหมือนเดิม